Ramptoestand weens oorstromings aangekondigDie botaniese tuine in Nelspruit is onder water (Foto: Loraine Hopley/Facebook) Die regering het ingevolge die Rampbestuurswet van 2002 ’n nasionale ramptoestand verklaar om ’n kragtige en gekoördineerde reaksie moontlik te maak om die uitwerking van die oorstromings in Mpumalanga, die Oos-Kaap, Gauteng, KwaZulu-Natal, Limpopo, die Noord-Kaap en Noordwes te hanteer. Vincent Magwenya, woordvoerder van die president, sê die nasionale rampbestuursentrum het ingevolge artikel 23 van die Rampbestuurswet die uitwerking van die huidige, bo-normale reënval in verskeie dele van die land – met Mpumalanga en die Oos-Kaap wat die meeste geraak word – as ’n nasionale ramp geklassifiseer. ’n Nasionale ramp kan deur die minister van samewerkende regering en tradisionele sake verklaar word waar rampspoedige gebeure in meer as een provinsie plaasvind of dreig om te gebeur. “Die nasionale rampbestuursentrum het verslae ontvang van oorstroomde huise, voertuie wat deur vloedwater meegesleur is, oorvol damme en rioolfasiliteite, die verlies aan basiese infrastruktuur en skade aan paaie, brûe en ’n hospitaal in Limpopo,” sê Magwenya. “In die landbou het boere groot oes- en veeverliese gely, en verwag verdere verliese aangesien die Suid-Afrikaanse Weerdiens (SAWD) voorspel dat die huidige swaar reën sal voortduur.” Die oorstroomde krokodilbrug in die Krugerwildtuin (Foto: Jennifer Berkemeyer/SANParks – Kruger National Park/Facebook) Volgens Magwenya is daar nou ’n groot behoefte aan die voorsiening van tydelike skuiling, kos en komberse aan hawelose gesinne en individue en die grootskaalse, duur rehabilitasie van infrastruktuur. “Daar kan van nasionale entiteite, insluitend die polisie en die Suid-Afrikaanse Nasionale Weermag (SANW), verwag word om ’n rol te speel in reaksie op die ramp. “Die nasionale rampbestuursentrum gaan voort om reaksie- en herstelmaatreëls deur die betrokke staatsorgane en belanghebbendes te monitor en te koördineer. Dit sluit verder die verspreiding van vroeë waarskuwings en advies oor weervoorspellings deur die weerdiens in.” Volgens die weerdiens word die reëntoestande deur die La Niña-weerverskynsel veroorsaak wat in die Stille Oseaan voorkom. Die teenwoordigheid van ’n La Niña-gebeurtenis het gewoonlik sy sterkste impak op reënval gedurende die middel-somermaande. Voorspellings dui daarop dat hierdie weerpatroon in die eerste gedeelte van 2023 van krag sal bly. Met die voortgesette versterking van die La Niña-weerstelsel, kan die land bo-normale reënval en ondernormale temperature oor die somerreënvalgebiede verwag. “President Cyril Ramaphosa se gedagtes is by geraakte gemeenskappe reg oor die land en die president waardeer die wyse waarop entiteite van die regering, nie-regeringsorganisasies en gemeenskapsgebaseerde strukture tot op hede gereageer het.”